google/wiki40b huggingface dataset:
Spissbåt

Ulike moderne spissbåttyper

Best kjent er nok spissbåtene fra Rana og Salten, også kalt spisser, ei spisse i entall, Ranaspisse og Saltdalspisse.
Spissbåtene i Nord-Norge ble ikke minst aktuelle ved innføringen av motoriserte fiskebåter omkring 1900. De gamle nordlandsbåtfæringene var upraktiske som alt-mulig-båter med sine skarpe, steile, høye stevner, lange kjøl og smale form. De satte dessuten store krav både til materialene og til båtbyggerne.
På Møre oppsto en særegen spissbåt som avviker ganske mye fra de "opprinnelige" båtene. Også Strandebarmerne gjennomgikk etterhvert modifikasjoner og forandringer, selv om disse overfladisk sett tilsynelatende er mindre i forhold til "det opprinnelige".
Utover i 1960-årene lærte mange båtbyggere seg å bygge båter med speil bak til påhengsmotor; disse blir kalt tverrskotting eller speilbåt, og er flate bak. De finnes i to versjoner; én der akterspeilet går helt ned på kjølen, og én der et lot svinger et stykke opp, slik at båten under vann blir spiss bak. Den første typen bærer mer enn den siste, og tåler større motor, men den siste typen er bedre å ro, nærmest som en vanlig spissbåt.
En del varianter av spissbåtene ble rett og slett satt i masseproduksjon, f. eks spissbåtene fra Rana båtfabrikk. På 1960-tallet kom den glassfiberarmerte polyesteren i bruk i båtproduksjonen, de fleste kunder ville ha dette på grunn av prisforskjellen, materialets overlegne styrke, at båten stort sett er helt tett, og mindre vedlikehold. Trebåtbyggingen gikk derfor sterkt tilbake, men utover 1990- og 2000-tallet har dette tatt seg noe opp igjen.
«Plastbåtene» er imidlertid sjelden særlig lik tre-spissene; de er hardhendt tilpasset påhengsmotor, og som oftest dårlige å ro. De vanlige fritidsbåtbrukerne bryr seg ikke om dette; de bruker nesten bare påhengs i alle fall, og er helt likegyldige til båtenes ro-egenskaper.
Også de gamle robåttypene har gjennomgått utvikling hele tiden, og på slutten av 1800-tallet hadde de fleste av disse ganske dypt «kjølskjær», dvs at det nederst mot kjølen vanligvis var et nokså bratt kjølrennebord, som gjorde at båten stakk nokså dypt ned i sjøen (Strandebarmer, Oselver o. l. er unntak fra dette).
De fleste spissbåtene som ble bygd utover på 1900-tallet har også dette trekket med det dype kjølskjæret, og i sjøen er dette ofte en fordel, idet sjødyktighet og seilegenskaper blir bedre av det. Men samtidig blir båten noe mer tungrodd, og kan heller ikke ros inn i langgrunne strender. I ferskvann er derfor båtene ofte mer flatbunnet og med mindre kjøl enn i sjøen.
Inga Juuso

Liv og virke

Hun var født i Jokkmokk. Familien hennes hadde flyktet dit da Finnmark var avakuert. Hun vokste opp med joiketradisjonen fra Alta og Kautokeino.
Juuso var journalistutdannet fra Journalistskolen i Oslo, og i mange år virket hun som journalist for NRK Sameradioen.
Hun jobbet for Kultur i Troms fra 1999 i samarbeid med ledende jazzmusikere som Steinar Raknes (i den plateutgivende duetten Skàidi), Håkon Mjåset Johansen og Jørn Øien. Hennes egen Inga Juuso Group har eksistert siden 2003. Hun var skuespiller i Kautokeino-opprøret (film) samt joikmedvirkende på utgivelser med joikfusion-orkesteret Orbina. Sammen med Bárut vant hun Spellemannprisen 2011 i åpen klasse for albumet Bálggis.
Mohammed Omer

Bakgrunn

Omar vokste opp i Rafah, nær grensa til Egypt. Han var bare seks år gammel da han begynte å arbeide, det var nødvendig for å underholde familien ettersom hans far satt i israelsk fengsel. Siden fikk han jobb hos en ryggsekk-produsent. Han har også jobbet som oversetter, journalist og programkoordinator. I juni 2006 tok han to bachelorgrader ved Islamic University of Gaza, i engelsk og litteratur.

Hendelser

Israelske restriksjoner har noen ganger hindret ham å reise til Vestbredden.
I 2008, mens han reiste tilbake til Gazastripen via Allenby-brua til Vestbredden, rapporterte Omer at han var blitt strippet til undertøyet sitt, ydmyket og slått av israelske soldater mens han var på vei inn til Vestbredden fra Jordan. Ifølge en FN-rapport, er Mohammed Omer overbevist om at det brutale overgrepet skjedde da sikkerhetstjenesten ble frustrert over deres manglende evne til å konfiskere pengene han hadde blitt tildelt.
Da han kom tilbake til Gaza ble han innlagt på sykehus, der det ble oppdaget at Omer var påført flere brukne ribbein og diverse andre skader på kroppen som følge av hva han hadde gjennomgått. Regjeringen i Nederland, som hadde sendt en diplomat for å ønske Omer velkommen og ledsage ham til Gaza, fremmet en offisiell protest til Israel over mishandlingen av Omer. Pressekontoret til Israels regjering sa i en uttalelse at Omer aldri ble utsatt for fysisk eller psykisk mishandling. Den sa at hans beretning var full av motsetninger og «uten grunnlag».
Satoshi Koga

Karriere

Satoshi Koga startet sin profesjonelle karriere i Kashima Antlers i 1992. Han har også spilt for Brummell Sendai og Sanfrecce Hiroshima.
Naoki Takahashi

Karriere

Naoki Takahashi startet sin profesjonelle karriere i Albirex Niigata i 1999.
Jumanji: Welcome to the Jungle

Utgivelse

I august 2015 fastsatte Sony premieren til 25. desember 2016. Det ble deretter utsatt til 28. juli 2017 og endelig til 22. desember 2017.
Byer og bygder på Grønland

Bosetningene på Grønland blir inndelt i byer og bygder. Før kommunesammenslåingen i 2009 hadde Grønland 18 kommuner, det stedet der kommunekontoret i hver kommune lå var definert som by, alle de andre bosetningene var bygder. Siden forvaltningsreformen har Grønland bare fire kommuner, dette har ført til at noen av de mindre byene etter hvert betraktes som bygder.
Den norske sjømannskirken (Kobe)

Den norske sjømannskirken eller Den norske kirke i utlandet har arbeidet i byen Kobe i Japan siden 1950-tallet. 9. november 1958 ble det første sjømannskirken i Kobe innviet av daværende generalsekretær Johannes Aardal. På 80-tallet ble det satt opp et nytt bygg, et stort kompleks i 11 etasjer som også inneholdt et hotell, hvor Den norske kirke i utlandet eide en tredel. Kirkedelen ble vigslet av Per Lønning, daværende biskop i Bjørgvin, 4. september 1988.
I 2002 vedtok man å legge ned kirken, den ble formelt avvigslet 13. oktober
Økri

Økri var opprinnelig en gård i Bærum, der Paul Smelter bodde og styrte Bærums Jernværk fra 1610.
Bærums Jernværk drev på forekomster av jern på Gommerud og i Eineåsen. Både Gommerud og Økri lå på den tiden under storgården Vøyen. Med smeltehytte, hammerhytte og vertshus kan dette ha vært Norges første jernverkssamfunn. I 1638 ble dammer og driftsbygninger rasert av flom, og jernverket ble da lagt ned. Sannsynligvis ble bygninger og utstyr flyttet til Bærums Verk fra 1640.
Fra 23. januar 1866 til 1901 ble Økri brukt til skole, og etter det var den lærerbolig til 1957. I dag driver familien Holmen igjen gårdsdrift på Økri.
VladiROCKstok

VladiROCKstok '96 fant sted 21. september 1996 og var den første store internasjonale musikkfestivalen i Vladivostok i Russland. Festivalen ble grunnlagt av produsentpartnerne David Poritzky og Dan Gotham, som sto i spissen for en stab på over 100 russiske og internasjonale frivillige. Blant de øvrige partnerne for festivalen var medlemmer av produksjonsteamet for Bumbershoot-festivalen i Seattle (USA), og Vladivostoks New Wave Radio.
Ni band opptrådte på festivalen, herunder de russiske headline-bandene DDT og Akvarium, og Seattle-bandene Goodness og the Supersuckers.
Over 7500 fans var tilstede på festivalen på Vladivostoks Dynamo Stadion.
SAGE Publications

SAGE er et av verdens store akademiske forlag, og utgir bøker, mer enn 500 vitenskapelige tidsskrifter samt databaser innen humaniora, samfunnsvitenskaper, naturvitenskap og medisin. Forlaget ble grunnlagt i 1965 av George McCune og Sara Miller McCune, og har kontorer i California, London, New Delhi, Singapore og Washington D.C. 
SAGE overtok CQ Press i mai 2008.
Norske byggeklosser (1972)

Opptaks-steder

Innspillingen ble gjort i Oslo og i Drøbak i løpet av 21 dager sommeren 1971.
Huset som er under bygging har adresse Vestbyveien 80 i Drøbak. Det var et virkelig byggeprosjekt og ingen kulisse.
Boligblokken som Femte skal flytte fra er filmet i Martin Linges vei 15 på Bogerud i Oslo.
Banklokalet er Akers Sparebank i Grensen 3 i Oslo.
Campingplassen hvor kjøper av leiligheten bor i telt er Ekeberg Camping i Oslo.

Annet

Filmen fikk en oppfølger med samme tittel i 2018.
'Norske byggeklosser' er også navn på et rockeband fra Sandefjord.
Fijis flagg

Fijis flagg ble tatt i bruk den 10. oktober 1970 da Fiji erklærte seg uavhengig fra Storbritannia. Flagget er lyseblått med Union Jack øverst i det venstre hjørnet. Flagget forandret seg ikke da Fiji ble en republikk i 1986 og Union Jack ble ikke fjernet da Fiji brøt ut av Samveldet. På høyresiden av flagget er det deler av riksvåpenet.
Things On Our Mind

Things On Our Mind er et musikkalbum med The Young Norwegians, utgitt i 1967. Dette er duoens første plate.
Grete Waitz' plass (Oslo)

Grete Waitz' plass er en plass ved den sydlige porten, «Maratonporten», inn til Bislett stadion i Oslo.
Langs plassen i vest går Bislettgata og i øst Sofies gate, og plassen avgrenses av disse og i nord av Bislett stadion. Plassen, som tidligere hadde «Maratonplassen» som folkelig navn, fikk i 2016 navn etter langdistanseløperen Grete Waitz (1953–2011). 
På plassen skal statuen av Grete Waitz stå, utført av billedhuggeren Nils Aas og avduket av dronning Sonja i 1984. Statuen ble etter navnsettingen vedtatt flyttet fra Martinus Lørdahls plass nord for stadion.
James Ussher

Liv

I 1607 ble Ussher professor i teologi i Dublin. I 1620 ble han biskop i Meath og i 1624 erkebiskop i Armagh og Irlands primas i Church of Ireland. I tale og skrift førte han en iherdig kamp mod den romerske kirke og paven. Som erkebiskop forsøkte han å redde den irske kirkes selvstendighet mot det krav som den engelske kirke hadde på overhøyhet.
Teologisk var han under kalvinistisk innflytelse, men levde på god fot med erkebiskopen i Canterbury, William Laud. På grunn av denne posisjonen ble han brukt som megler mellom de høykirkelige og de revolusjonære, men lykkes ikke. Han mistet både sin stilling og sine eiendommer, men han klarte likevel å redde sitt bibliotek. 
Trofast holdt han fast ved Karl I, hvis henrettelse han overvar. Sine siste år tilbrakte han i en stille tilværelse med lærde studier. Cromwell behandlet ham høflig, men tilbakeviste ham når han ville legge seg ut med anglikanerne.
I 1613 giftet han seg med Phoebe, og fikk i 1619, hans eneste barn, Elisabeth.

Verker

Hans mange etterlatte skrifter er dels av apologetisk-polemisk art, dels er de arkeologisk-kirkehistoriske og kronologiske. Kjente verk er Britannicarum ecclesiarum antiquitates (1639, med nytt materiale i 1677 og 1687) og Chronologia sacra (1660).
I Usshers mest kjente verk, Annales veteris testamenti a prima mundi origine deducti ("Det Gamle Testamentes annaler fra verdens skapelse") (1650), regner han at verden ble skapt 4000 år før Jesu fødsel. 
Ussher var, som så mange andre teologisk skolerte i sin samtid, i tvil om Jesu egentlige fødselsår virkelig var år null. Derfor daterte han i sitt forord til det store skriftet utgivelsen til år 1650, men tilføyde 1654 etter Herrens virkelige fødselstidspunkt. Usshers antakelse var at Herrens egentlige fødselsår var 4 f.Kr.. Antagelsen bygger på at det var dette år kong Herodes gav ordre om mord på alle smågutter i Betlehem – altså måtte verdens skapelse være 4004 f.Kr.

Andre beregninger av verdens skapelse

Enda tidligere hadde den italiensk-franske filologen Joseph Scaliger (1540–1609) lagt frem sine beregninger. Han hadde i 1583 skrevet De emendatione temporum («Om forbedring av tidsregningen»), hvor han beskrev de forskjellige tidligere tidsregningssystemene, og ved dette hadde han samlet en kronologi for antikkens historie. Scaliger gav seg også i kast med de bibelske slektstavlene, og ved å lage kalkyler og beregninger av disse kunne han nå frem til at skapelsen hadde funnet sted 23. april 3949 f.Kr., et år som ikke ligger så langt fra det Johannes Kepler seinere skulle nå frem til (3992 f.Kr.). 
Også Newton holdt seg i sine beregninger til omkring 4000 f.Kr. i sin datering.
Enevold Ewald, en dansk prest, skrev også en tidsregning over Det gamle og Det nye testamente. Han beregnet verdens skapelse til 4000 f. Kr.
Garrett Brown

Steadicam

Med Steadicam kan film- eller TV-fotografen gå og løpe med kamera uten at bildet rister og det gjør at bildene får en glidende effekt. Mange tror at Steadicam fungerer med gyro, men egentlig er det bare balansering av riggen. Brown oppfant Steadicam i starten av 1970-tallet og det blir brukt i film og TV, men man får også Steadicam for mindre kamera. det er mange forskjellige rigger og noen uten vester.
Jørgen Niclasen

Familie og yrkesliv

Han ble født inn i en tradisjonsrik kjøpmannsfamilie i Sørvágur som sønn av Hervør og Niclas Niclasen. Han er gift og har barn. Niclasen har studentereksamen fra realfagslinjen ved Føroya Studentaskúli og HF-skeið fra 1988. I 1989 ble han direktør i familievirksomheten p/f N. Niclasen, som drev handel, fiskemottak og rederi. Etter bankkrisen var han direktør i saltfiskbedriften p/f Tomba 1994–1998. Sideløpende var han direktør i Handilsvirkið Niclasen sp/f 1994–1998 og 2003–2008, og sitter stadig som medeier i virksomheten. Han var styremedlem i Atlantic Airways p/f 1990–1991.

Politisk arbeid

Niclasen møtte første gang på Lagtinget som vararepresentant i 1989, 20 år gammel. Frem til 2015 var han den yngste som hadde møtt. Han møtte fast som vararepresentant for Svend Aage Ellefsen 1991–1993, og ledet Lagtingets sosial- og helsekomité. Etter å ha blitt valgt inn på eget mandat fra Vágar syssel i 1994, ledet Niclasen kontrollkomiteen 1994–1996, næringskomiteen 1996–1998 og finanskomiteen i 1998 før han ble fiskeriminister i Anfinn Kallsbergs første regjering i 1998. Niclasen trakk seg i 2003, etter å ha fått mye kritikk for sin saksbehandling ved refinansieringen av to reketrålere. Han var formann i både Lagtingets velferdskomité og Fólkaflokkurins lagtingsgruppe 2004–2008. I 2007 ble han valgt til partiformann i en votering mot Bjarni Djurholm.
I 2008 ble han utenriksminister og visestatsminister. Som utenriksminister startet Niclasen et samarbeid mellom Færøyene og Liberia, hvor Færøyene hjelper til med gjenoppbyggingen av skolesystemet og skolebygg i Liberia, etter den 15 år lange liberiske borgerkrigen. Niclasen har også arbeidet for at Færøyene har fått status som assosiert medlem i UNESCO og observatør i EFTA. Niclasen og Kaj Leo Johannesen uttalte seg begge negativt til Jóannes Eidesgaards forslag om å legge ned Utenriksdepartementet for å spare penger under finanskrisen i 2009, noe som heller ikke ble aktuelt. I 2011 gikk han tilbake til Lagtinget for å bli formann i finanskomiteen, etter at Anfinn Kallsberg gikk av med pensjon. Noen måneder senere trakk Fólkaflokkurin seg også ut av regjeringen.
Etter lagtingsvalget i 2011 fant de borgerlige partiene sammen, og Niclasen ble finansminister i Kaj Leo Johannesens andre regjering. Blant hovedsakene i den økonomiske politikken for Niclasen har vært innføringen av flat skatt med et bunnfradrag på 65 000 danske kroner fra nyttår i 2012, og at en pensjonsreform settes i verk fra nyttår i 2013.
Oplostomus

Utseende

Middelsstore, kraftige, blankt svarte gullbasser. Oversiden er ganske tett og kraftig punktert.

Levevis

Larvene lever i jorda på møkk og annet næringsrikt organisk materiale. De voksne billene besøker sjelden blomster, men er rovdyr som særlig lever av egg og larver av bier. Flere av artene er regnet som plagsomme skadedyr i birøkt.

Utbredelse

Slekten er utbredt i tropisk Afrika.
Lysrædd

Lysrædd er et musikkalbum med Folk & Røvere, utgitt i 2008.
Jacob Christian Wetlesen Prebensen

Forretningsmann

Prebensen ble utdannet i Nederland og Skottland. I 1876 overtok han farens forretninger i Risør. Dette omfattet handelsfirmaet og rederiet J. W. Prebensen. Dette omfattet rederidrift, skipsverft, trelasthandel, sagbruk og høvleri, møllebruk og eksport av is. Han eide store skogeiendommer i Gjerstad og Treungen, på det meste hadde han hånd om lag 150000 dekar. I 1910 kom virksomheten under administrasjon, og firmaet ble avviklet.

Politiker

Prebensen var ordfører i Risør fra 1880 til 1909. Han var styreformann for fellesfløytinga i Gjerstad, Nærstad og Vegårshei. Ellers hadde en rekke verv i både offentlig og privat tjeneste.
Prebensen var for perioden 1892-94 valgt til stortingsmann for Risør og partiet Høyre. På Stortinget var han 1892-93 medlem av gasje- og pensjonskomiteen. Tidligere, 1886-88, hadde han vært første varamann på Stortinget for Risør.
Han dødde 1911 i Søndeled.
Kleve

Navnet

Navnet Kleve stammer sannsynligvis fra det tyske ordet «Kliff» («klippe») og kan henspille på den klippen hvor hertugslottet Schwanenburg er bygget. Imidlertid inneholdt byvåpenet tre kløvere (tysk: «Klee») og som uttales som bynavnet i den lokale dialekten og i nederlandsk «Kleef». Bynavnet ble tidligere stavet med en C gjennom historien, men under språkreformen på 1930-tallet ble dette endret til K. Dagens ledende parti i den politiske ledelsen har uttalt at de vil arbeide for at bynavnet igjen skal bli stavet med en C.

Historie

I løpet av middelalderen vokste fire mindre steder seg sammen til dagens by. Det var slottet Schwanenburg med den tilhørende landsbyen, den første byen Kleve på Heidebergåsene og Neustadt («den nye byen») fra 1300-tallet. I 1242 fikk Kleve byprivilegier. Hertugdømmet Kleve omfattet i hovedsak dagens distrikt med samme navn, Wesel og Duisburg ble slått sammen med Hertugdømmet Mark i 1368, og ble selv et hertugdømme i 1417, for så å bli slått sammen med de naboliggende hertugdømmene Jülich og Berg i 1521 da Johann III, hertugen av Kleve giftet seg med Maria av Jülich-Berg, arving til Jülich-Berg-Ravenburg.
Under tredveårskrigen hadde byen vært under kontroll av De forente Nederlandene, men etter krigen i 1648 ble det strid om arverettighetene til området, og Kleve ble en eksklave under Preussen.
Byen ble utsatt for hard bombing under andre verdenskrig og det er lite av det tidligere byen igjen.
Saint Joseph

Saint Joseph, ofte forkortet St. Joseph, av lokalbefolkningen kalt Saint Joe eller Joeville, er en by i delstaten Missouri i USA. Den ligger ved elva Missouri, rundt 80 kilometer nord for Kansas City, og hadde i 2003 et innbyggertall på 72 663.
Saint Joseph ble grunnlagt av pelshandleren Joseph Robidoux, og fikk bystatus i 1843. I begynnelsen var byen en hendelsesrik utpost på grensen til det ville vesten på andre siden av elva, hvor man kunne handle inn forsyninger til reisen videre vestover. Saint Joseph var den vestligste byen hvor jernbanen gikk, helt til etter den amerikanske borgerkrigen.
Fra 3. april 1860 til slutten av oktober 1861 var byen det østlige endepunktet for den berømte Ponniekspressen. Den 3. april 1882 ble banditten Jesse James drept i byen. Disse to hendelsene har gitt upphav til ordtaket «Where the Pony Express began and Jesse James ended» («Der Ponniekspressen startet og Jesse James endte»).
Aker sykepleierhøgskole

Aker sykepleierhøgskole var en høgskole for sykepleierutdanning, etablert i
Oslo i 1924 som intern pleierutdannelse ved Aker sykehus. Skolen ble i 1994 fusjonert inn i Høgskolen i Oslo.
Skolen ble organisatorisk løsrevet fra sykehuset gjennom en lovrevisjon i sykepleierutdanningen i 1962. Den fikk status og navn som  høgskole i løpet av 1980-årene.
Metanhydrat

Metanhydrat eller metanklatrat, er is som inneholder metan. Metanmolekyler er fanget mellom vannmolekyler bundet til hverandre med hydrogenbindinger. Metanhydrat ser sånn cirka ut som vanlig is. Den kan antennes og brenner med gul flamme. 
Metanhydrat er bare stabilt ved lave temperaturer eller høye trykk. I naturen finner man metanhydrat dels i Sibirs  permafrost, dels i sediment på havbunnen, for eksempel i Bermudatriangelet. Hvor mye metan som er bundet på denne måten er ikke kjent, men antagelig handler det om veldig store mengder. Om den globale oppvarmingen leder til at dette varmes opp tilstrekkelig, skulle metan kunne frigis til atmosfæren raskt. Ettersom metan som veksthusgass er 21 ganger mer potent enn karbondioksid skulle det kunne lede til kraftig økt veksthuseffekt, og dermed til påtagelig oppvarming av jordkloden – en "metanhydratkatastrofe", men dette scenarioet betraktes som veldig usannsynlig av IPCC.
Tidligere klimaforandringer på jordens med global oppvarming, for eksempel for ca. 55 millioner år siden, kan ha oppstått av utslipp av store mengder metan fra metanhydrat.
Noen kommersielle metoder for å eksploatere metanhydrat eksisterer for tilfellet ikke. Et gjennombrudd på dette området skulle kunne få store konsekvenser for den globale energi- og klimaplanleggingen.
Hebron-fjellet

Hebron-fjellet (hebraisk: הר חברון) er en geografisk region og geologisk formasjon i sørlige Israel og Vestbredden. I oldtidens Israel var stedet sentralt for israelitternes og hasmoneanernes kongeriker. Regionen har gitt sitt navn til Hebron-fjellets regionale råd.
Åsene i Hebron utgjør den sørlige og østlige grensen for middelhavsvegetasjonen i Israel. En undersøkelse publisert i 2012 fra Israels natur- og parkmyndigheter hadde oppdaget 54 sjeldne plantearter i regionen, mer enn halvparten av dem på kultiverte marker. Av artene var det boissiera squarrosa, en type gress; legousia hybrid, en plante fra klokkefamilien; og reseda globulosa, en sjelden reseda.
NM i svømming kortbane 2004

NM i svømming kortbane 2004 ble arrangert i Harstad 4.-7. mars 2004.
Paris Metrolinje 3bis

Metroen i Paris' linje 3bis går mellom Porte des Lilas og Gambetta. Denne linjen er metronettets korteste med sine 1,3 km og 4 stasjoner, og ble tatt i bruk i 1971.

Historikk

I perioden 1968-2. april 1971 ble linje 3 lagt om mot øst fra Gambetta til Gallieni via Porte de Bagnolet. Den gamle traséen fra Gambetta til Porte des Lilas dannet så grunnlaget for den nye linje 3bis.
Denne metrolinjen går meget dypt under bakkenivå. Plattformene på stasjonene Saint-Fargeau og Pelleport er tilgjengelige med heis.

Materiell

Linje 3bis trafikkeres av tre vognsett av typen MF67.
Finlandshjelpen

Finlandshjelpen var betegnelsen på humanitær bistand som ble gitt fra andre land i Norden til Finland under vinterkrigen 1939-1940, hvor landet ble angrepet av Sovjetunionen. Finlandshjelpen ble organisert av Foreningen Norden.

Finlandshjelpen i Norge

Den norske foreningen samlet sammen med flere nasjonale organisasjoner inn 2,4 millioner kroner, samt klær sanitetsutstyr, redskaper og varer for 600.000 kroner. Aksjonen gikk under navnet Landsinnsamlingen til Finnland. Flere kommuner arrangerte innsamlingsaksjoner på vegne av Finlandshjelpen. En av privatpersonene som bidro til aksjonen var den norske forfatteren Sigrid Unset. Hun auksjonerte bort nobelprismedaljen hun hadde vunnet i litteratur til inntekt for Finlandshjelpen.
Selv da Vinterkrigen var over den 13. mars 1940 så fortsatte innsamlingene. I Norge stoppet innsamlingen brått grunnet det tyske angrepet på Norge 9. april 1940. På det tidspunkt var varer og penger for 1,4 millioner forsatt ikke oversendt til Finland. I en overenskomst med Foreningen Norge og Finsk Folkehjelp ble det besluttet at dette kunne brukes på hjelpearbeidet i de krigsherjede områder i Norge.
Missing… Presumed Having a Good Time

Missing... Presumed Having a Good Time er et studioalbum utgitt av countrygruppa The Notting Hillbillies på Columbia Records den 22. februar i 1990.